**Ghidul** **de finanțare nerambursabilă 2020**

Secretariatul General al Guvernului - Departamentul pentru Românii de Pretutindeni, denumit în continuare SGG-DRP, sprijină activitatea românilor de pretutindeni prin acordarea de finanţări nerambursabile şi alte mijloace de sprijin financiar, în limita bugetului alocat, cu respectarea principiilor liberei concurenţe, eficacităţii utilizării fondurilor publice, transparenţei şi a tratamentului egal. Finanţările nerambursabile se acordă pe baza evaluării programelor, proiectelor sau acţiunilor de către o comisie de evaluare şi se realizează efectiv prin acorduri de finanțare (contracte) încheiate cu solicitanţii ce au întrunit cumulativ condiţiile prevăzute de prezentul Ghid, în condiţiile Legii nr. 321/2006 cu modificările și completările ulterioare\*, ale Legii nr. 299/2007 cu modificările și completările ulterioare\*\* și ale Programului de guvernare\*\*\*.

În anul 2020 se vor organiza două sesiuni de depunere a proiectelor cu finanțare nerambursabilă, acordată de SGG-DRP. Prima sesiune va fi dedicată proiectelor derulate până în luna iulie, precum și celor din domeniile educație și mass-media, care se pot derula pe parcursul întregului an. În cadrul celei de-a doua sesiuni, vor putea fi transmise proiectele derulate în perioada august-noiembrie, precum și cele care marchează Ziua Națională a României.

Informațiile privind deschiderea sesiunilor de depunere a proiectelor cu finanțare nerambursabilă și perioadele de desfășurare a acestora vor fi publicate pe site-ul SGG-DRP.

1. **PROGRAMELE DE FINANŢARE ALE SECRETARIATULUI GENERAL AL GUVERNULUI - DEPARTAMENTUL PENTRU ROMÂNII DE PRETUTINDENI**

**Reintegrare -** facilitarea inserției și reinserției sociale, precum și pe piața muncii a cetățenilor români cu reședința sau domiciliul în străinătate, la restabilirea acestora pe teritoriul României, precum și atragerea oamenilor de afaceri români din diaspora pe piața din România. Facilitarea inserției în mediul școlar a copiilor români reveniți în țară din diapsora. Plafonul maxim acordat pentru proiectele depuse în cadrul acestui program este 150.000 lei pe proiect.

**Educaţie -** sprijinirea procesului de integrare a românilor care îşi au domiciliul/reşedinţa în străinătate în paralel cu păstrarea şi afirmarea identităţii lingvistice a românilor de pretutindeni şi formarea noii generaţii, care să reprezinte România şi interesele româneşti în străinătate. Plafonul maxim acordat pentru proiectele depuse în cadrul acestui program este 150.000 lei pe proiect.

**Cultură -** păstrarea, dezvoltarea şi afirmarea identităţii etnice, culturale, religioase şi lingvistice a românilor din vecinătate şi din diaspora, precum şi întărirea legăturilor dintre România şi comunităţile româneşti din afara graniţelor ţării. Plafonul maxim acordat pentru proiectele depuse în cadrul acestui program este 100.000 lei pe proiect.

*\* Legea nr. 321/2006 privind regimul acordării finanţărilor nerambursabile pentru programele, proiectele sau acţiunile privind sprijinirea activităţii românilor de pretutindeni şi a organizaţiilor reprezentative ale acestora, precum şi a modului de repartizare şi de utilizare a sumei prevăzute în bugetul Secretariatului General al Guvernului - Departamentul pentru Românii de Pretutindeni, pentru această activitate, republicată, cu modificările și completările ulterioare;*

*\*\*Legea nr. 299/2007 privind sprijinul acordat românilor de pretutindeni, republicată, cu modificările și completările ulterioare.*

\*\*\* *Aprobat prin Hotărâre Parlamentului nr. 22 din 4 noiembrie 2019 pentru acordarea încrederii Guvernului.*

**Mass-media -** păstrarea şi afirmarea identităţii culturale a românilor, promovarea României şi a valorilor comunităţilor româneşti, prin sprijinirea mass-mediei de expresie românească din comunităţile româneşti de peste hotare. Plafonul maxim acordat pentru proiectele depuse în cadrul acestui program este 100.000 lei pe proiect.

**Societatea civilă -** sprijinirea, consolidarea şi extinderea mediului asociativ în comunităţile locuite de români şi solidaritatea pe care societatea civilă o generează în rândul comunităţilor de români. Plafonul maxim acordat pentru proiectele depuse în cadrul acestui program este 100.000 lei pe proiect.

**Spiritualitate şi tradiţie -** păstrarea identităţii spirituale şi respectarea libertăţii religioase a românilor de pretutindeni. Plafonul maxim acordat pentru proiectele depuse în cadrul acestui program este 100.000 lei pe proiect.

**Domeniile prioritare în anul 2020 sunt *Reintegrare* și *Educație****.*

**În cadrul aceleiași sesiuni de finanțare, un solicitant poate depune cel mult două proiecte, cu condiția ca acestea să se încadreze în programe diferite.**

Tipurile de proiecte, acţiuni şi cheltuieli care pot fi finanțate sunt cuprinse în Anexa[la Legea nr. 321/2006](http://legislatie.just.ro/Public/DetaliiDocumentAfis/185390), cu modificările și completările ulterioare\* (***Anexa 2***).

**2. ELIGIBILITATEA**

* 1. **Eligibilitatea solicitantului**

**Pot obține finanţare nerambursabilă:**

- asociaţiile, fundaţiile, unităţile de cult, organizaţiile neguvernamentale ale românilor de pretutindeni, organizaţiile internaţionale;

- persoanele fizice autorizate sau persoanele juridice de drept public sau privat din România sau din străinătate care utilizează finanțări nerambursabile pentru derularea de proiecte sau acțiuni în sprijinul românilor de pretutindeni.

**Nu pot beneficia de finanțare nerambursabilă acordată de SGG-DRP**, solicitanții aflați în una dintre situațiile de mai jos:

- desfășoară sau au desfășurat*,* sub orice formă, activități împotriva statului român, a intereselor acestuia și/sau împotriva comunităților românești din afara frontierelor României;

- desfășoară sau au desfășurat, sub orice formă, acțiuni de defăimare la adresa statului român, a românilor și/sau împotriva comunităților românești din afara frontierelor României;

*-* nu respectă prevederile Codului deontologic al jurnalistului, elaborat de Convenția Organizațiilor de Media;

*-* se află înincapacitate de plată;

- au plăţi sau conturi blocate în baza unei hotărâri judecătoreşti definitive;

- nu și-au îndeplinit obligaţiile din contractele de finanţare anterioare și au fost declarați neeligibili de către finanțator;

- au prezentat declaraţii false cu privire la situaţia economică;

- fac obiectul unei proceduri de dizolvare sau de lichidare în conformitate cu prevederile legale.

De asemenea, **nu pot obține finanațare nerambursabilă** persoanele fizice neautorizate.

**2.2 Eligibilitatea proiectului:**

Pentru a fi eligibil, un proiect trebuie să îndeplinească cumulativ următoarele condiții:

- să aibă legătură cu activitățile/acțiunile prevăzute în statutul sau obiectul de activitate al solicitantului;

- implementarea proiectului să nu genereze un conflict de interese, astfel cum este definit de Glosarul de termeni (***Anexa nr. 3***);

- să nu urmărească obţinerea de profit, cu excepția publicaţiilor, posturilor de televiziune, posturilor de radio, editurilor, studiourilor de producţie, care desfășoară programe, proiecte sau acţiuni pentru sprijinirea activităţii românilor de pretutindeni și a organizaţiilor reprezentative ale acestora.

1. **EVALUAREA PROIECTELOR**
	1. **Documente necesare în etapa de evaluare a proiectelor**
		1. **Cererea de finanțare**

Cererea de finanțare ***(Anexa nr. 1)*** se completează în limba română și se semnează de reprezentantul legal al solicitantului sau persoana împuternicită. Aceasta va fi însoțită de următoarele documente:

* copii ale actelor de identitate (în funcţie de ţara de domiciliu sau de reşedinţă) al reprezentantului legal al solicitantului sau al persoanei împuternicite de acesta şi al coordonatorului de proiect, cu mențiunea ”conform cu originalul”;
* actul constitutiv, statutul, actul de numire al persoanelor din conducere, împreună cu ultima modificare a acestora, hotărârea judecătorească sau actul de înregistrare, certificatul de înregistrare fiscală, precum și orice alte documente care atestă statutul juridic al solicitantului, conform legislației statului de reședință (în copie şi traduse în limba română), cu mențiunea ”conform cu originalul”.

Cererea de finanțare și documentele menționate pot fi trimise în format electronic (scan pdf), la adresa de e-mail proiecte@mprp.gov.ro, începând cu prima zi a sesiunii de depunere.

După transmiterea pe e-mail a documentelor menționate, solicitantul va primi răspuns cu numărul de înregistrare al cererii. Dacă este cazul, responsabilul de proiect va solicita prin e-mail documente suplimentare sau clarificări, în funcție de specificul proiectului, la care solicitantul are obligația de a răspunde în cel mult 5 zile lucrătoare. În cazul nerespectării termenelor de mai sus, Finanțatorul își rezervă dreptul de a respinge cererea de finanțare, fără ca proiectul să mai fie evaluat de către Comisia de evaluare a programelor, proiectelor sau acţiunilor.

În această etapă are loc o examinare preliminară a eligibilității solicitantului și a proiectului, premergătoare evaluării proiectelor.

* + 1. **Dosarul de finanțare**

Dacă proiectul și solicitantul întrunesc condițiile de eligibilitate, responsabilul de proiect va solicita completarea dosarului de finanțare cu următoarele documente:

* CV-ul reprezentantului legal al solicitantului sau al persoanei împuternicite de acesta şi al coordonatorului de proiect;
* declaraţia de eligibilitate (***Anexa nr. 5***) completată și semnată de către reprezentantul legal al solicitantului sau de persoana împuternicită de acesta;
* în cazul în care reprezentantul legal al solicitantului sau persoana împuternicită de acesta nu este cetăţean român, solicitantul va depune declaraţia privind apartenenţa la identitatea culturală română (***Anexa nr. 4***), completată și semnată de către reprezentantul legal al solicitantului sau de persoana împuternicită de acesta;
* declaraţie cu privire la prelucrarea şi transmiterea datelor cu caracter personal (***Anexa nr. 6***);
* extras de cont;
* documente specifice, în funcție de natura activităților derulate în proiect, conform ***Anexei nr. 13***;
* dovada contribuţiei financiare proprii, care poate fi reprezentată și de aport în natură cuantificabil.

***Notă****: Tipuri de documente doveditoare ale contribuției financiare proprii:*

*🗸 extras de cont prin care se face dovada existenței a 5% din valoarea finanțării solicitate;*

*🗸 contracte de voluntariat, parteneriat, sponsorizare sau altele asemenea care au legătură cu activitățile din proiect și care dovedesc existența unui parteneriat cu alte persoane fizice sau juridice.*

*La decontul final beneficiarul are obligația de a prezenta documente justificative privind contribuția proprie, în cuantum de 5% din suma aprobată la decont. În caz contrar, respectiva sumă se va reține din valoarea sumei aprobate la decont.*

Solicitantul va transmite documentele menționate**,** în format electronic (scan pdf), la adresa de e-mail proiecte@mprp.gov.ro, în termen de cel mult 5 zile lucrătoare de la data la care responsabilul de proiect a solicitat completarea dosarului de finanțare.

Dacă este cazul, responsabilul de proiect va solicita prin e-mail documente suplimentare sau clarificări, la care solicitantul are obligația de a răspunde în cel mult 5 zile lucrătoare.

În cazul nerespectării termenelor de mai sus, Finanțatorul își rezervă dreptul de a respinge cererea de finanțare, fără ca proiectul să mai fie evaluat de către Comisia de evaluare a proiectelor, programelor și acțiunilor.

* 1. **Evaluarea și aprobarea proiectelor**

Dosarele de finanțare se evaluează de către Comisia de evaluare a proiectelor, programelor și acțiunilor, în baza unor criterii de selecție, conform regulamentului de organizare și funcționare al comisiei de evaluare și al comisiei de soluționare a contestațiilor publicată pe site-ul [www.mprp.gov.ro](http://www.mprp.gov.ro)*.*

Rezultatul evaluării și aprobării proiectelor se afișează pe pagina [www.mprp.gov.ro](http://www.mprp.gov.ro)*.*

**3.3. Contestarea rezultatelor evaluării**

Solicitantul finanţării care se consideră nedreptăţit de rezultatele procesului de evaluare, selectare şi aprobare a dosarului de finanţare, poate formula o contestaţie (***Anexa nr. 7****).* Aceasta se va formula în scris și va cuprinde:

• datele de identificare ale contestatarului;

• titlul proiectului;

• motivele contestării;

• semnătura contestatarului sau a împuternicitului acestuia.

Contestațiile se transmit prin e-mail la adresa: proiecte@mprp.gov.ro, prin poştă cu confirmare de primire sau se depun direct la registratura SGG-DRP, în termen de cel mult 5 zile lucrătoare de la data comunicării rezultatelor.

Contestaţiile vor fi soluţionate de către comisia de contestaţii în termen de 10 zile lucrătoare de la data încheierii perioadei de depunere acestora, prin admis sau respins. Rezultatul procesului de evaluare a contestațiilor va fi publicat pe pagina [www.mprp.gov.ro](http://www.mprp.gov.ro).

Finanțatorul nu are obligația comunicării motivării respingerii din oficiu. Motivele de respingere a proiectelor vor fi comunicate solicitanților numai la cererea acestora, în termen de 10 zile lucrătoare de la afișarea rezultatelor.

**4. Contractul de finanţare**

În situația aprobării proiectului, solicitantul va transmite toate documentele menționate la punctele 3.1.1. și 3.1.2 în original sau în copie cu mențiunea ”conform cu originalul”, însoțită de semnătura reprezentantului legal sau a persoanei împuternicite după caz, în vederea semnării contractului de finanțare, în termenul indicat de către responsabilul de proiect, la următoarea adresă: **Strada Muzeul Zambaccian, nr. 17, sector 1, cod poştal 011871, Bucureşti, România.**

Solicitantul va comunica responsabilului de proiect dovada transmiterii prin poștă a documentelor indicate.

În cazul în care solicitantul nu va transmite documentele menționate în termenul indicat de responsabilul de proiect, Finanțatorul își rezervă dreptul de a sista finanțarea/de a nu încheia contractul de finanțare.

Pentru proiectele aprobate, între SGG-DRP și solicitantul finanțării nerambursabile se încheie un Contract de finanţare (***Anexa nr. 8***).

Contractul de finanțare este adaptat în funcție de specificul fiecărui proiect și a acțiunilor aferente derulate.

Cererea de finanţare și Devizul de cheltuieli aprobate constituie Anexe la contractul de finanţare şi fac parte integrantă din acesta.

**5. Avansul**

Finanțatorul acordă un avans de 50% din valoarea aprobată a proiectului, urmând ca beneficiarul să justifice utilizarea sumei primite, pe bază de documente justificative. Diferența de 50% necesară implementării proiectului va fi asigurată din surse financiare proprii, urmând ca Finanțatorul să deconteze sumele în baza documentelor justificative prezentate la decontul parțial/decontul final de cheltuieli.

**6. Monitorizarea**

Pe durata desfăşurării proiectului, SGG-DRP monitorizează, prin reprezentanţii săi, respectarea clauzelor contractuale. SGG-DRP evaluează realizarea obiectivelor stabilite, inclusiv după terminarea proiectului.

**7. Derularea proiectului**

Atât pe parcursul derulării proiectului, cât şi la prezentarea decontului parțial/final, beneficiarul are obligația de a pune la dispoziţia SGG-DRP orice informaţie sau document relevant, în cel mult 5 zile lucrătoare de la solicitare. De asemenea, beneficiarul trebuie să respecte obligaţiile din Anexa nr.12 privind elementele de identitate vizuală.

Modificările de orice fel intervenite în derularea proiectului trebuie argumentate şi supuse aprobării SGG-DRP.

**8. Decontarea cheltuielilor**

**8.1. Decontarea parțială/finală**

Plata sumelor parțiale sau a sumei finale se face pe bază de Decont centralizator de cheltuieli (***Anexa nr. 9***) şi documente justificative care atestă efectuarea cheltuielilor pentru categoria și în limita valorilor prevăzute în Devizul anexă la Contractul de finanțare. Documentele justificative necesare în vederea decontării, pe categorii de cheltuieli, se regăsesc în ***Anexa nr. 11.***

Decontul centralizator de cheltuieli (**Anexa nr. 9**) în original se transmite însoțit de documente justificative în original sau în copie, după caz, cu mențiunea ”conform cu originalul” și semnătura reprezentantului legal al beneficiarului sau a persoanei împuternicite, la sediul SGG-DRP. Decontul centralizator va fi transmis cu respectarea termenelor indicate la punctul 8.3.-Termene de depunere.

Responsabilul de proiect solicită completările necesare la Decontul centralizator de cheltuieli, dacă este cazul, acestea urmând a fi transmise de beneficiar în cel mult 5 zile lucrătoare de la data solicitării. Netransmiterea acestor documentele în termenul menționat atrage imposibilitatea decontării respectivelor cheltuieli sau, după caz, rambursarea totală sau parțială a sumelor deja acordate.

***Notă****: 🗸 Decontul centralizator se întocmește în LEI.*

*🗸 Finanțatorul realizează plăţi în LEI, EURO sau USD, conform extrasului de cont.*

*🗸 Pe durata derulării proiectului, se pot realiza decontări parţiale, în condițiile menționate.*

Documentele justificative care însoțesc Decontul centralizator de cheltuieli trebuie să îndeplinească cumulativ următoarele condiţii:

- să facă dovada legăturii directe sau indirecte dintre cheltuieli şi activităţile proiectului;

- să fie emise pe numele beneficiarului finanţării sau, în cazuri temeinic justificate, pe numele reprezentantului legal sau al unei persoane împuternicite special în acest sens de către solicitant;

* să fie emise în perioada de derulare a proiectului;
* să fie însoţite de dovada plăţii.

Documentele justificative prezentate la decont trebuie însoţite de traducerea integrală a acestora în limba română.Nu este necesară traducerea autorizată a acestora.

Prevederile prezentului Ghid de finanțare nerambursabilă se completează cu prevederile legale în vigoare, incidente în materie.

**8.2. Raportul final de activitate**

La finalizarea proiectului, beneficiarul transmite Raportul final de activitate (***Anexa nr. 10***), în original, la sediul SGG-DRP. Acesta va cuprinde:

- partea narativă în care se prezintă în detaliu modul cum s-a desfăşurat proiectul;

- documente şi înregistrări despre activităţi (foto, video, audio), dacă este cazul;

- materialele promoţionale realizate în cadrul proiectului, dacă este cazul;

- informaţii privind reflectarea în mass-media şi social media a proiectului, dacă este cazul;

- liste ale participanţilor implicaţi în proiect, cu datele de contact ale acestora, dacă este cazul, în funcție de specificul proiectului.

**8.3. Termenele de depunere** **a Decontului centralizator și a Raportului final de activitate**

Termenul limită de înregistrare la SGG-DRP al Decontului centralizator de cheltuieli și a Raportului final de activitate este de 30 de zile de la finalizarea ultimei acțiuni din cadrul proiectului, dar nu mai târziu de :

* 30 iulie 2020, pentru proiectele din prima sesiune de finanțare;
* 30 noiembrie 2020 pentru proiectele din cea de a doua sesiune de finanțare.

***Notă****: Fac excepție de la aceste termene:*

*🗸 proiectele implementate în domeniile Reintegrare, Educaţie și Mass-media, care se desfășoară pe toată perioada anului 2020 și care au termen limită de înregistrare a documentelor menționate data de 30 noiembrie 2020;*

*🗸 proiectele care au ca obiect exclusiv derularea unor acțiuni în vederea marcării zilei de 1 Decembrie, ca zi națională, pentru care data limită de înregistrare a documentelor menționate este 10 decembrie 2020.*

În cazul în care beneficiarul nu transmite Decontul centralizator, Raportul final de activitate și documentele justificative în termenele stabilite, acesta va rambursa avansurile acordate și va achita penalitățile de întârziere aferente. De asemenea, cheltuielile efectuate în proiect nu vor fi decontate de Finanțator.